Stampa t-test tal-qari ... It-Tnejn u Għoxrin Ħadd taż-Żmien ta' Matul is-Sena Il-Kelma tal-Mulej saret għalija tagħjir u tmaqdir kuljum. Ġer 20, 7-9 Qari mill-Ktieb tal-Profeta Ġeremija Qarraqtni Mulej, u jien tqarraqt: kont aqwa minni, u għelibtni. Jien sirt id-daħka ta' kuljum, kulħadd jiddieħak bija. Kull meta niġi nitkellem, jien ngħajjat, u nxandar, "Moħqrija u ħsara!". Il-kelma tal-Mulej saret għalija tagħjir u tmaqdir kuljum. U jien għedt: "Ma nsemmihx aktar, Iżda f'qalbi hemm bħal nar jaqbad, magħluq f'għadmi. Għejejt inżommu magħluq ġo fija, ma niflaħx aktar għalih. Il-Kelma tal-Mulej R/. Irroddu ħajr lil Alla R/. (2b): Għalik imxennaq jiena, Mulej, Alla tiegħi Alla, Alla tiegħi int; lilek ħerqan infittex. Ruħi bil-għatx għalik, għalik imxennaq jiena, bħal art niexfa, maħruqa, bla ilma. R/. Għalhekk ġejt narak fit-tempju mqaddes tiegħek, biex nitgħaxxaq bis-setgħa u l-glorja tiegħek. Għax it-tjieba tiegħek aħjar mill-ħajja, xufftejja jxandru t-tifħir tiegħek. R/. Għalhekk inbierkek tul ħajti kollha; ngħolli idejja u nsejjaħ ismek. Bħal b'ikel mill-aħjar li jsemmen nimtela, u jgħannilek fommi b'xufftejn ferrieħa. R/. Għax int kont għajnuna għalija, għad-dell ta' ġwenħajk ngħanni bil-ferħ. Miegħek tingħaqad ruħi, int tweżinni bil-leminija tiegħek. R/. Offru ġisimkom bħala vittma safja. Qari mill-Ittra ta' San Pawl Appostlu lir-Rumani Nitlobkom ħuti, għall-ħniena ta' Alla, offru ġisimkom b'sagrifiċċju ħaj, qaddis, jogħġob lil Alla, jiġifieri l-qima spiritwali tagħkom. Timxux max-xejra ta' din id-dinja, iżda nbidlu skond it-tiġdid ta' fehmietkom, biex iseħħilkom tagħrfu x'inhi r-rieda ta' Alla, x'inhu ttajjeb li jogħġbu, x'inhu perfett. Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Alla ta' Sidna Ġesù Kristu, jagħtikom spirtu ta' għerf, biex tagħrfu x'inhi t-tama tas-sejħa tagħkom. EVANĠELJU Jekk xi ħadd irid jiġi warajja, għandu jiċħad lilu nnifsu. Qari mill-Evanġelju skond San Mattew F'dak iż-żmien, Ġesù beda juri lid-dixxipli tiegħu li kien meħtieġ għalih li jmur Ġerusalemm, isofri ħafna mix-xjuħ u l-qassisin il-kbar u l-kittieba, joqtluh, u fit-tielet jum iqum. Pietru ġibdu lejh u beda jlumu u jgħidlu: "Allaħares, Mulej! Ma jkun qatt li dan jgħaddi minn għalik!". Iżda Ġesù dar u qal lil Pietru: "Itlaq minn quddiemi, ja xitan! Int tfixkil għalija, għax m'intix tqis il-ħwejjeġ ta' Alla, imma qiegħed taħsibha ta' bniedem li int!". Imbagħad qal lid-dixxipli tiegħu: "Jekk xi ħadd irid jiġi warajja, għandu jiċħad lilu nnifsu, jerfa' salibu, u jimxi warajja. Għax min irid isalva ħajtu, jitlifha, imma min jitlef ħajtu għall-imħabba tiegħi, isibha. Għax xi jkun jiswielu l-bniedem jekk jikseb id-dinja kollha u mbagħad jitlef ħajtu? Jew xi prezz se jagħti l-bniedem biex isalva ħajtu? Għax Bin il-bniedem għandu jiġi fil-glorja ta' Missieru flimkien ma' l-anġli tiegħu, u mbagħad irodd lil kull wieħed skond ma wieħed ikun għamel". Il-Kelma tal-Mulej R/. Tifħir lilek Kristu
Qari tal-Quddies tat-Tnejn u Għoxrin Ħadd matul is-Sena "A"